钦定古今图书集成/明伦汇编/宫闱典/第050卷 > 世宗李元妃
## 钦定古今图书集成/明伦汇编/宫闱典/第050卷 > 世宗李元妃

按《金史后妃传》：元妃李氏，南阳郡王李石女，生郑王
允蹈、卫绍王允济、潞王允德、豫王允成。母昭仪梁氏
早卒，上命允成为妃养子。大定元年，封贤妃，二年，进
封贵妃，七年，进封元妃。世宗即位，感念昭德皇后不
复立后，尝曰：“朕所以不复立后者，今后宫无皇后之
贤故也。”元妃下皇后一等，在诸妃上。石有定策功，世
宗厚赏而深制之，宠以尚书令之位，而责成左右丞
相以下。妃虽贵，不得预政，宫壸无事。大定二十一年
二月，上如春水，次长春宫。戊子，妃以疾薨，诏允成、允
蹈、允济、允德皆服衰绖居丧。己丑，皇太子及扈从臣
僚奉慰于芳明殿。辛卯，留守官平章政事唐括、安礼
曹王允功等上表奉慰。御史中丞张九思提控殡事，
少府监左光庆、大兴少尹王翛典领卤簿、仪仗，宫籍
监别治殡所，还殡京师。乙未，入自崇智门，百官郊迎，
亲戚迎奠道路，殡于兴德宫西位别室。庚子，上至京
师，幸兴德宫致奠，比葬，三致奠焉。诏平章政事乌古
论元忠监护葬事。癸未，启菆，上辍朝，皇太子、亲王、宗
戚百官送葬。甲申，葬于海王庄。丙戌，上如海王庄烧
饭。二十八年九月，与贤妃石抹氏、德妃徒单氏、柔妃
大氏俱陪葬于坤厚陵。卫绍王即位，追谥“光献皇后”，
赠妃弟献可特进。贞祐三年九月，削皇后号。